又和春遊
作者：韓維
朝代：宋

paragraphs: 青春之來漫無蹤，但見佳氣流融融，天地百物和風中。
輕雷殷出草根綠，丹霞散作枝上紅。
鳴蜂喧空蝶撲地，似與遊人報芳意。
東城南陌交輪轡，朝塵暮雨纔幾日，已見殘花落如積。
人生勞苦誠可悲，奔走事役無休時，天意以眷使其熙。
會須舉酒爛漫醉，當與不取庸非癡。